《半截松为李𨧪岩居士作》
明代·陈圭

写松须纵笔，撑突见高节。兹谁老秃为，精色入砚铁。

岂伊风轮过，忽施鬼斧截。虬髯半盘云，鹤盖全偃雪。

屃赑元气缩，礌砢苍烟结。硕体百尺围，厚地一丈裂。

猿猱枝上攫，貔虎根下抉。女萝不敢附，仙脂自可啜。

独存正直操，老互风霜阅。雷雨时砰訇，鞭电欻闪掣。

孤危世所忌，拥肿匠乃劣。和峤善养晦，陶潜讵藏拙。

翛然三径中，腰脊肯一折。不露颠末材，斯真栋梁杰。

画手蓄此意，偶向尺缣泄。静者乃得之，迎晞叹奇绝。

作者简介：（1335—1419）明扬州府泰州人。洪武初从徐达平中原，授龙虎卫百户，累迁都督佥事。从燕王出塞为前锋，进副千户。从起兵，佐世子留守北平。累迁都督佥事，封泰宁侯。永乐时督建北京宫殿。成祖北征，辅赵王留守北京。谥忠襄。